Vi er her ikke kun for forplantningens skyld, som det ellers hævdes i Herman Bangs ’Ved Vejen’, og vi er her heller ikke kun for at arbejde.

Det er derfor vi også har brug for den eksistentielle dannelse og den demokratiske. Det burde ikke handle om at berige sig selv eller sin arbejdsplads, men om at berige sit liv og sit samfund, og derfor lyder det så ildevarslende, når der står i den nye gymnasiereform, at vi skal give de unge mennesker ’karrierekompetencer’.

I min optik er det snarere min opgave at danne og skabe livsduelige mennesker. Ikke blot karrierekompetente mennesker.